**Ministru kabineta noteikumu projekta „Grozījumi Ministru kabineta 2013.gada 17.decembra noteikumos Nr.1523 „Kārtība, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātajai izglītības iestādei”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2013.gada 17.decembra noteikumos Nr.1523 „Kārtība, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātajai izglītības iestādei” (turpmāk – projekts) izstrādāts pēc Izglītības un zinātnes ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2013.gada 17.decembra noteikumi Nr.1523 „Kārtība, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātajai izglītības iestādei” (turpmāk – MK noteikumi Nr.1523) tika izstrādāti, paredzot valsts un pašvaldības atbalstu, lai turpinātu risinātu problēmu un nodrošinātu bērniem vietas pirmsskolas izglītības iestādēs, tādējādi dodot iespēju vecākiem iesaistīties darba tirgū, ievērojot, ka Ministru kabineta 2013.gada 16.jūlija noteikumi Nr.403 „Kārtība, kādā tiek aprēķināts un piešķirts valsts atbalsts bērniem no pusotra gada vecuma līdz obligātai bērna sagatavošanas pamatizglītības ieguves uzsākšanai, ja bērns saņem pakalpojumu pie privātā pakalpojumu sniedzēja”, kas tika izstrādāti, lai šo jautājumu regulētu, bija spēkā tikai līdz 2013.gada 31.decembrim.  Laika periods no 2013.gada līdz 2015.gada decembrim, kad tiek nodrošināts valsts atbalsts (MK noteikumu Nr.1523 16.punkts), ir atvēlēts, lai pašvaldības varētu atbilstoši sagatavoties normatīvajā regulējumā noteikto pienākumu (pirmsskolas izglītības programmas apguves nodrošināšana) pildīšanai.  Līdz ar to pašvaldības rindu jautājumu aktīvi risina, renovējot un būvējot jaunas pirmsskolas izglītības iestādes, optimizējot bērnu skaitu tajās izglītības iestādēs, kur ir nepieciešamā platība uz vienu bērnu un iespējams nodrošināt atbilstošu higiēnas normu ievērošanu.  Balstoties uz novadu un republikas pilsētu sniegto informāciju, 2012. un 2013.gadā bērnu skaits, kam netika nodrošināta vieta pašvaldības izglītības iestādē, kas īsteno pirmsskolas izglītības programmu bija:  Rīgā 2012.gadā - 3518 bērni un 2013.gadā - 2483 bērni;  Tukumā 2012.gadā - aptuveni 234 bērni un 2013.gadā - aptuveni 180 bērni;  Liepājā - 2012.gadā 1329 un 2013.gadā 1318 bērni;  Jelgavā - 2012.gadā 1010 un 2013.gadā 306[[1]](#footnote-1) bērni.  Turklāt minētās pašvaldības šobrīd plāno, ka 2014.gada septembrī bērnu skaits, kam netiks nodrošināta vieta pašvaldības izglītības iestādē, kas īsteno pirmsskolas izglītības programmu būs aptuveni: Rīgā - 2000; Tukumā - 85; Liepājā - 1300; Jelgavā - 350 bērni[[2]](#footnote-2).  Tādējādi secināms, ka sarūk bērnu skaits, kam netiek nodrošināta vieta pašvaldības pirmsskolas izglītības iestādēs.  MK noteikumu Nr.1523 8.punktā noteikts, ka pašvaldības atbalsts netiek piešķirts par dienām, kad bērns bez attaisnojoša iemesla neapmeklē privāto izglītības iestādi. Par attaisnojošu iemeslu uzskatāma bērna prombūtne veselības stāvokļa pasliktināšanās dēļ, ko apliecina ģimenes ārsta izsniegta izziņa.  Līdztekus MK noteikumu 8.punktā ir iekļauts regulējums par attaisnotas prombūtnes gadījumiem, kuros bērna likumīgie pārstāvji izglītības iestādi rakstiski informējuši pirms plānotās prombūtnes, kas kopumā nav ilgāka par vienu mēnesi kalendāra gada laikā.  Īstenojot šo normu praksē ir radusies situācija, ka gadījumā ja vecāki dodas atvaļinājumā, vai arī bērnu var uzraudzīt kāds no ģimenes locekļiem (piemēram, vecmāmiņa) – bērna vecākiem būtu jāsniedz rakstveida skaidrojums privātajai izglītības iestādei par bērna prombūtni, tādējādi MK noteikumu Nr.1523 8.punktā noteiktais laika periods, kādā vecāki ar rakstveida skaidrojumu var attaisnot bērna prombūtni, ātri izbeidzas.  Līdz ar to rodas situācija, ka vecāki bieži vēlas vienoties ar privāto izglītības iestādi faktiski neuzrādīt bērna patiesi neapmeklēto dienu skaitu.  Tādējādi projektā ir ietverts regulējums, saskaņā ar kuru par attaisnotu ir atzīstams bērna kavējums, par kuru bērna likumīgie pārstāvji izglītības iestādi rakstiski informējuši pirms plānotās prombūtnes, kas kopumā nav ilgāka par 60 kalendāra dienām kalendāra gada laikā (neieskaitot bērna prombūtni, ko apliecina ģimenes ārsta izsniegta izziņa), kas ir labvēlīgi bērnam, jo salīdzinot ar spēkā esošo regulējumu, pieaug dienu skaits, kuras var atzīt par attaisnotām ar bērna likumīgo pārstāvju rakstisku skaidrojumu.  Līdztekus ievērojot, ka praksē bērna prombūtni veselības stāvokļa pasliktināšanās dēļ apliecina ne tikai ģimenes ārsta, bet arī citu ārstu izziņas, atbilstoši precizēts 8.punkts, svītrojot vārdu “ģimenes”, lai bērna likumīgajam pārstāvim nav jāvēršas vēl papildus pie ģimenes ārsta, ja cits ārsts, pie kura bērns ir vērsies, šādu izziņu var sniegt.  MK noteikumu Nr.1523 9.punkts paredz, ka, ja pašvaldības pirmsskolas izglītības iestādē ir brīvas vietas, pašvaldības atbalstu par privātās izglītības iestādes pakalpojumiem pārtrauc izmaksāt 30 dienas pēc tam, kad bērnam tiek piedāvāta vieta pašvaldības pirmsskolas izglītības iestādē. Ja bērns tiek uzņemts pašvaldības pirmsskolas izglītības iestādē, pašvaldības atbalstu par privātās izglītības iestādes sniegtajiem pakalpojumiem aprēķina proporcionāli dienu skaitam, kad bērns ir apmeklējis privāto izglītības iestādi.  MK noteikumu Nr.1523 10.punkts paredz, ja bērnam, kurš apmeklē privāto izglītības iestādi, tiek piedāvāta vieta pašvaldības pirmsskolas izglītības iestādē, bērna likumīgajam pārstāvim ir tiesības atteikties no šī piedāvājuma un turpināt saņemt pašvaldības atbalstu. Pašvaldība nosaka kārtību, kādā bērna likumīgais pārstāvis ir tiesīgs atteikties no vietas pašvaldības pirmsskolas izglītības iestādē un tiesīgs atkārtoti saņemt vietu pašvaldības pirmskolas izglītības iestādē.  Ievērojot, ka līdzšinējais MK noteikumu Nr.1523 10.punkta regulējums neatbilst Izglītības likuma 14.panta 36.punktā ietvertajam deleģējumam, precizēts MK noteikumu Nr.1523 9. un 10.punkts. 9.punktā ietverts regulējums saskaņā ar kuru, pašvaldība pārtrauks izmaksāt pašvaldības atbalstu 30 kalendāra dienas pēc tam, kad bērnam piedāvāta vieta pašvaldības pirmsskolas izglītības iestādē un bērna likumīgais pārstāvis būs rakstiski atteicies no šīs vietas. Šāds regulējums ir labvēlīgāks bērnam nekā spēkā esošo MK noteikumu Nr.1523 9.punkts, jo ir divi priekšnosacījumi, kuriem īstenojoties pašvaldība pārtrauc izmaksāt pašvaldības atbalstu.  Līdztekus 9.punktā noteikts, ka pašvaldības atbalstu pārtrauc izmaksāt 30 kalendāra dienas pēc tam, kad bērnam rakstiski piedāvāta vieta pašvaldības pirmsskolas izglītības iestādē, kurā bērns ir reģistrēts uzņemšanai. Šāds regulējums ir labvēlīgāks bērnam, jo precizējot, ka pašvaldība piedāvā tikai to pirmsskolas izglītības iestādi, kurā bērns ir pieteicies, tiek nodrošināts, ka pašvaldība nepiedāvās bērna interesēm neatbilstošu pašvaldības pirmsskolas izglītības iestādi.  9.punkts precizēts arī norādot, ka pašvaldība pašvaldības atbalstu var pārtraukt maksāt, ja bērna vecāks ir atteicies no piedāvātās vietas un ja pēc minētā atteikuma pašvaldības pirmsskolas izglītības iestādē saglabājas brīva vieta, uz kuru nav citu pretendentu. Tas nozīmē, ka kamēr uz noteikto pašvaldības pirmsskolas izglītības iestādi rindā būs citi pretendenti, bērns varēs turpināt saņemt pirmsskolas izglītības pakalpojumu privātajā izglītības iestādē, turpinot saņemt pašvaldības atbalstu. Arī šāds regulējums ir uzskatāms par labvēlīgāku bērnam.  Jānorāda, ka gadījumā, ja bērna likumīgais pārstāvis būs atteicies no vietas pašvaldības pirmsskolas izglītības iestādē un turpinās saņemt pašvaldības atbalstu, bērna likumīgajam pārstāvim būs tiesības saņemt valsts atbalstu, ievērojot MK noteikumu Nr.1523 16.punktā noteikto (papildus pašvaldības atbalstam ir noteikts valsts atbalsts).  Turklāt pašvaldībām, saistošo noteikumu izstrādē attiecībā uz bērnu likumīgo pārstāvju tiesībām atteikties no vietas pašvaldības pirmsskolas izglītības iestādē un turpināt saņemt pašvaldības atbalstu, būtu jāievēro privātpersonas tiesību ievērošanas princips, vienlīdzības princips, tiesiskās paļāvības princips, samērīguma princips, kā arī citi vispārējie tiesību principi.    Patlaban MK noteikumi MK Nr.1523 paredz, ka privātā izglītības iestāde, lai saņemtu valsts atbalstu, katru mēnesi līdz piektajam datumam iesniedz Izglītības un zinātnes ministrijā pieprasījumu par iepriekšējo mēnesi valsts atbalsta saņemšanai. Arī pašvaldības katru mēnesi līdz piektajam datumam iesniedz Izglītības un zinātnes ministrijā informāciju par bērniem, kuri iepriekšējā mēnesī bija reģistrēti uzņemšanai pašvaldības pirmsskolas izglītības iestādē, bet saņēma pakalpojumu privātā izglītības iestādē. Pēc valsts atbalsta pieprasījuma saņemšanas Izglītības un zinātnes ministrija 10 darbdienu laikā veic pārskaitījumu attiecīgās privātās izglītības iestādes kontā kredītiestādē.  Praksē ir tehniski laikietilpīgs šo privātās izglītības iestādes un pašvaldības iesniegto pieteikumu apkopošanas un apstrādāšanas process, tādēļ bieži tiek kavēta valsts atbalsta izmaksa noteiktajā laikā.  Lai to risinātu, projektā ir paredzēta kārtība saskaņā ar kuru privātā izglītības iestāde Valsts izglītības informācijas sistēmā (turpmāk – sistēma) līdz katra mēneša piektajam datumam aizpilda pieprasījumu par iepriekšējo mēnesi valsts atbalsta saņemšanai (turpmāk – pieprasījums) norādot bērnus, kas reģistrēti uzņemšanai pirmsskolas izglītības iestādē pašvaldībā, kurā ir deklarēta bērna dzīvesvieta. Pēc tam attiecīgā pašvaldība sistēmā 10 darbdienu laikā pārbauda un apstiprina (vai noraida) informāciju par bērniem, kas reģistrēti pašvaldībā uzņemšanai pirmsskolas izglītības iestādē un pašvaldības izmaksāto atbalsta apmēru attiecīgajā mēnesī. Ja pašvaldība minēto informāciju ir apstiprinājusi, tad Izglītības un zinātnes ministrija 10 darbdienu laikā pārskaita valsts atbalstu uz privātās izglītības iestādes kontu kredītiestādē.  Pašvaldība ir tiesīga noraidīt valsts atbalsta pieprasījumu gadījumā, ja tā konstatē, ka pieprasījumā norādītā informācija nav korekta.  Privātā izglītības iestāde būs tiesīga atkārtoti aizpildīt pieprasījumu gadījumā, ja pašvaldība privātās izglītības iestādes pieprasījumu sistēmā ir noraidījusi.  Ja pašvaldība privātās izglītības iestādes pieprasījumu sistēmā ir noraidījusi, tad privātā izglītības iestāde trīs darbdienu laikā sistēmā iesniedz jaunu pieprasījumu.  Šādā gadījumā pašvaldība atkārtoti 10 darbdienu laikā apstiprina (vai noraida) sistēmā pieprasījumu. Pēc tam Izglītības un zinātnes ministrija 10 darbdienu laikā, ievērojot pašvaldības sistēmā apstiprināto informāciju, pārskaita valsts atbalstu uz privātās izglītības iestādes kontu kredītiestādē.  Šāds risinājums atvieglos Izglītības un zinātnes ministrijas darbu, tiks mazināts birokrātiskais slogs un Izglītības un zinātnes ministrija ātrāk varēs veikt pārskaitījumu privātās izglītības iestādes kontā.  Līdztekus jānorāda, ka, lai tehniski nodrošinātu šī regulējuma iespējamību, tiek veikti nepieciešamie sistēmas uzlabojumi un pēcāk tiks veikta arī sistēmas testēšana, tādēļ projekta 1.6., 1.7., 1.8., 1.9. un 1.10.apakšpunktu stāsies spēkā 2015.gada 1.janvārī.  Projektā ir precizēti arī MK noteikumu Nr.1523 1.pielikuma atsevišķu kolonnu nosaukumi, lai nepārprotami būtu skaidrs, kāda informācija šajās kolonnās ietverama. |
| 3. | Projekta izstrādē iesaistītās institūcijas | Izglītības un zinātnes ministrija, Latvijas Pašvaldību savienība (turpmāk – LPS), biedrība „Latvijas Privāto pirmsskolu biedrība”, biedrības „Latvijas privātskolu asociācija” un atsevišķu pašvaldību pārstāvji. |
| 4. | Cita informācija | Nav |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Vecāki un aptuveni 6000 bērnu no pusotra gada vecuma līdz skolas vecumam, kuri ir reģistrējušies rindā uz vietu pašvaldības pirmsskolas izglītības iestādēs. Aptuveni 40 pašvaldību izglītības speciālisti, kas ir atbildīgi par bērnu reģistrēšanu rindā uz pašvaldības pirmsskolas izglītības iestādēm. Aptuveni 120 privātās pirmsskolas izglītības iestādes. |
| 2. | Tiesiskā regulējuma ietekme uz tautsaimniecību un administratīvo slogu | Privātajām izglītības iestādēm un pašvaldībām vairs nebūs jāsniedz pārskati par iepriekšējo mēnesi Izglītības un zinātnes ministrijai, lai saņemtu valsts atbalstu. Tā vietā privātās izglītības iestādes sistēmā aizpildīs pieprasījumu, pašvaldības sistēmā pārbaudīs un apstiprinās (vai noraidīs) informāciju  par bērniem, kas reģistrēti pašvaldībā uzņemšanai pirmsskolas izglītības iestādē un pašvaldības izmaksāto atbalsta apmēru attiecīgajā mēnesī. Tad Izglītības un zinātnes ministrija, ievērojot pašvaldības sistēmā apstiprināto informāciju, izmaksās valsts atbalstu privātajai izglītības iestādei.  Tiek paredzēta arī kārtība, kādā privātā izglītības iestāde varēs koriģēt pieprasījumā norādīto informāciju. Tādējādi pašvaldībām vairs nebūs jāpilda atsevišķs pārskats, bet tikai jāpārbauda un jāapstiprina vai jānoraida informācija privātās izglītības iestādes pieprasījumā. Līdz ar to pašvaldības pienākumu apjoms nedz samazinās, nedz palielinās.  Savukārt Izglītības un zinātnes ministrija varēs operatīvāk izmaksāt valsta atbalstu un ievērot šīm darbībām noteikto termiņu (nebūs savstarpēji jāsalīdzina privātās izglītības iestādes un pašvaldības iesniegtie pārskati).  Privātajām izglītības iestādēm pieprasījums par iepriekšējo mēnesi būs jāpilda elektroniski, tādējādi tiks panākts laika un finanšu resursu ietaupījums, kas bija nepieciešams pārskatus iesniedzot personīgi, sūtot pa pastu vai iesniedzot elektroniski atbilstoši normatīvajiem aktiem par elektronisko dokumentu noformēšanu. |
| 3. | Administratīvo izmaksu monetārs novērtējums | Privātās izglītības iestādes administratīvās izmaksas sniedzot pieprasījumus (pielikums) par iepriekšējo mēnesi valsts atbalsta saņemšanai:  (4,47 x 1) x (120 x 12) = 6436.8 *euro*  4,47 *euro* – valstī noteiktā vidējā darba samaksa stundā (Centrālās statistikas pārvaldes dati);  1 – laiks, kas nepieciešams pieprasījuma aizpildīšanai;  120 – aptuvenais privāto izglītības iestāžu skaits;  12 – pieteikumu skaits, kas jāiesniedz gada laikā (katru mēnesi).  Pašvaldības administratīvās izmaksas (pārbaudot, apstiprinot (noraidot)) privātās izglītības iestādes pieprasījumu sistēmā (pirms to saņem Izglītības un zinātnes ministrija):  (5,09 x 1) x (120 x 12) = 7329,6 *euro*  5,09 *euro* - valstī noteiktā vidējā darba samaksa stundā valsts pārvaldē (Centrālās statistikas pārvaldes dati);  1 h - laiks, kas nepieciešams pieprasījuma pārbaudei un noraidīšanai vai apstiprināšanai;  120 – aptuvenais privāto izglītības iestāžu skaits;  12 – pieteikumu skaits, kas jāpārbauda un jāapstiprina vai jānoraida gada laikā (katru mēnesi). |
| 4. | Cita informācija | Nav |

|  |  |  |  |
| --- | --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | | |
| Nepieciešamie saistītie tiesību aktu projekti | Projekts šo jomu neskar | | |
| Atbildīgā institūcija | Projekts šo jomu neskar | | |
| Cita informācija | Turpmāk būtu apsverams vai nepieciešami grozījumi attiecīgajos nozares normatīvajos aktos, paredzot pilnvarojumu pašvaldībām noteikt pieteikšanās (t.sk. atteikšanās un atkārtotās pieteikšanās) kārtību pirmsskolas izglītības pakalpojuma saņemšanai pašvaldības pirmsskolas izglītības iestādē, kā arī kārtību, kādā pašvaldība veido pirmsskolas izglītības pakalpojuma saņemšanai pieteikušos bērnu uzskaiti. | | |
| **VI. Sabiedrības līdzdalība un komunikācijas aktivitātes** | | | |
| Plānotās sabiedrības līdzdalības un komunikācijas aktivitātes saistībā ar projektu | | 2013.gada 13.februārī Izglītības un zinātnes ministrijā tika organizēta MK noteikumu Nr.1523 grozījumu izstrādes darba sanāksme, kur piedalījās LPS pārstāvis, biedrības „Latvijas Privāto pirmsskolu biedrība” pārstāvis, biedrības „Latvijas privātskolu asociācija” pārstāvis, Jelgavas pilsētas domes pārstāvis, Rīgas domes Izglītības, kultūras un sporta departamenta pārstāvji un Saeimas deputāte Daina Kazāka. | |
| Sabiedrības līdzdalība projekta izstrādē | | Tika organizēta MK noteikumu Nr.1523 grozījumu izstrādes darba sanāksme, kurā uzklausīti LPS, biedrības „Latvijas Privāto pirmsskolu biedrība” biedrības „Latvijas privātskolu asociācija”, Jelgavas pilsētas domes, Rīgas domes Izglītības, kultūras un sporta departamenta un Saeimas deputātes Dainas Kazākas priekšlikumi grozījumiem MK noteikumos Nr.1523. | |
| Sabiedrības līdzdalības rezultāti | | 2013.gada 13.februāra darba sanāksmes dalībnieki izteica šādus priekšlikumus:  1) nenoteikt fiksētu laika periodu, kādā vecāki ar rakstveida skaidrojumu var attaisnot bērna prombūtni (bērnu likumīgo pārstāvju organizāciju priekšlikums);  2) pēc iespējas mazināt situācijas, kurās bērnam ir jāmaina pirmsskolas izglītības iestāde (piemēram, bērns jau kādu laika periodu apmeklē privāto pirmsskolas izglītības iestādi, ir pieradis pie šīs vides un apstākļiem un pēkšņi šī pirmsskolas izglītības iestāde ir jāmaina, jo ir atbrīvojusies vieta pašvaldības pirmsskolas izglītības iestādē (bērnu likumīgo pārstāvju organizāciju priekšlikums);  3) noteikt fiksētu laika periodu, kādā vecāki ar rakstveida skaidrojumu var attaisnot bērna prombūtni, vai arī ietvert, piemēram, šādu regulējumu: “bērnu no izglītības iestādes atskaita, ja bērns izglītības iestādi bez attaisnojoša iemesla nav apmeklējis mēnesi pēc kārtas vai divu mēnešu periodā apmeklēto dienu skaits ir mazāks par 30 dienām, un vecāki vai bērna likumiskais pārstāvis nereaģē uz izglītības iestādes vadītāja nosūtīto brīdinājumu par to, ka bērns var tikt atskaitīts (pašvaldību priekšlikums);  4) mazināt birokrātisko slogu un padarīt ērtāku informācijas apriti, sniedzot pieprasījumu valsts atbalsta saņemšanai.  2013.gada 13.februāra darba sanāksmes dalībnieki daļēji atbalsta projektā ietverto regulējumu.  2013.gada 13.februāra darba sanāksmes dalībnieku izteiktie priekšlikumi ir ņemti vērā daļēji.  Nav ņemts vērā priekšlikums nenoteikt fiksētu laika periodu, kādā vecāki ar rakstveida skaidrojumu var attaisnot bērna prombūtni, jo Publiskas personas finanšu līdzekļu un mantas izšķērdēšanas novēršanas likuma 3.panta 1.punktā ir noteikts, ka publiska persona, kā arī kapitālsabiedrība rīkojas ar finanšu līdzekļiem un mantu lietderīgi, tas ir, rīcībai jābūt tādai, lai mērķi sasniegtu ar mazāko finanšu līdzekļu un mantas izlietojumu. Tādējādi, lai samērotu bērna intereses saņemt regulāru un pēctecīgu, bērnu vecumam un vajadzībām atbilstošu jēgpilnu pirmsskolas izglītību un vecāku intereses, ir noteikts fiksēts laika periods (60 kalendāra dienas kalendārā gada laikā), kādā vecāki ar rakstveida skaidrojumu var attaisnot bērna prombūtni. | |
| Cita informācija | | Nav | |
| **VII. Tiesību akta projekta izpildes nodrošināšana un tās ietekme uz institūcijām** | | | |
| Projekta izpildē iesaistītās institūcijas | | | Izglītības un zinātnes ministrija, novadu un republikas pilsētu pašvaldības un privātās izglītības iestādes, kas īsteno pirmsskolas izglītības programmas. |
| Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | | Projekts šo jomu neskar |
| Cita informācija | | | Nav |

*Anotācijas III, un V sadaļa – projekts šīs jomas neskar.*

Izglītības un zinātnes ministre I.Druviete

Vīza: Valsts sekretāre S.Liepiņa

30.07.2014. 10:27

2583

B.Bašķere

67047835 Baiba.Baskere@izm.gov.lv

1. Pēc Ministru kabineta 2013.gada 16.jūlija noteikumu Nr.403 “Kārtība, kādā tiek aprēķināts un piešķirts valsts atbalsts par bērniem no pusotra gada vecuma līdz brīdim, kad tiek uzsākta obligātā bērna sagatavošana pamatizglītības ieguvei, ja bērns saņem pakalpojumu pie privātā pakalpojumu sniedzēja” spēkā stāšanās -2013.gada augusta mēnesī rindas rādītāji pieauga par vairāk kā 300 vienībām, jo, lai saņemtu valsts atbalstu, rindā tika reģistrēti arī tie privāto pirmsskolas izglītības iestāžu audzēkņi ( 1.5g.- 5 gadus veci bērni), kuri iepriekš nebija rindā vai arī pieteikumā bija norādījuši vēlāku pašvaldības bērnudārza apmeklēšanas laiku. Pašvaldības līdzfinansējums nebija atkarīgs no  reģistrācijas rindā.

   Savukārt 2013.gada decembrī rinda pieauga par 153, jo atbilstoši Ministru kabineta 2013.gada 17.decembra noteikumos Nr.1523 “Kārtība, kādā pašvaldība atbilstoši tās noteiktajām vidējām izmaksām sedz pirmsskolas izglītības programmas izmaksas privātajai izglītības iestādei” noteiktajam, lai saņemtu valsts atbalstu, rindā tika reģistrēti arī 5-6 gadus veci bērni, kas turpina apgūt  pirmsskolas izglītības programmu privātajās pirmsskolas izglītības iestādēs, bet iepriekš nebija reģistrēti pašvaldības rindā. [↑](#footnote-ref-1)
2. 2015.gada janvāri, kad paredzēta divu jaunu pašvaldības pirmsskolas izglītības iestāžu atvēršana, Jelgava plāno, ka vietas pašvaldības izglītības iestādēs, kas īsteno pirmsskolas izglītības programmas, būs nodrošinātas visiem pieteiktajiem bērniem. [↑](#footnote-ref-2)